Psalam 118 (117)
1    Slavite Gospodina, jer je dobar,
		jer je vječna ljubav Njegova.	
2	Neka rekne dom Izraelov:
		„Vječna je ljubav Njegova!“
3	Neka rekne dom Aaronov:
		„Vječna je ljubav Njegova!“
4    Svi koji se Gospodina boje neka reknu:
		„Vječna je ljubav Njegova!“

5	Iz tjeskobe Gospodina zazvah:
                On me usliša i oslobodi.
6	Gospodin je sa mnom i ja ne strahujem:
                što mi tko može?
7	Gospodin je sa mnom, pomoć moja,
		i zbunjene gledam dušmane.
8	Bolje se Gospodinu uteći
		nego se uzdat u čovjeka.
9	Bolje se Gospodinu uteći
		nego se uzdat u mogućnike.

10   Pogani me okružiše:
		imenom ih Gospodnjim uništih.
11   Opkoliše me odasvud:
		imenom ih Gospodnjim uništih.
12   opkoliše me poput pčela,
		ubod im žeže kao trnje zapaljeno:
		imenom ih Gospodnjim uništih.	
13   Gurahu me, gurahu, da me obore,
		ali mi Gospodin pomože.
14   Gospodin je moja snaga i pjesma,
		On mi je Spasitelj.

15   Čuj! Radost i spasenje
		odzvanja šatorima pravednika:
		Gospodnja se proslavi desnica,
16   Gospodnja me uzdigne desnica,
	 	Gospodnja se proslavi desnica!
17   Ne, umrijeti neću, nego živjeti
		i kazivat ću djela Gospodnja.
18   Kaznom teškom kaznio me Gospodin,
		ali me smrti ne preda.

19   Otvorite mi širom vrata pravde:
		ući ću , Gospodinu zahvalit!
20   „Ovo su vrata Gospodnja,
		na njih ulaze pravedni!“	
21   Zahvalit ću Ti jer si me uslišio
		i moj postao Spasitelj.
22   Kamen, što ga odbaciše graditelji,
		postade kamen zaglavni.
23   Gospodnje je to djelo:
		kakvo čudo u očima našim!		
24   Ovo je dan što ga učini Gospodin:
		kličimo i radujmo se njemu!
25   O Gospodine, spasenje nam daj!
		Gospodine, sreću nam daj!

26   Blagoslovljen koji dolazi u Gospodnjem imenu!
		blagoslivljamo vas iz Doma Gospodnjeg!
27   Obasjao nas Bog Jahve!
		složite povorku s grančicama u ruci
		sve do rogova žrtvenika.
28   Ti si Bog moj - Tebi zahvaljujem:
		Bože moj, Tebe ja uzvisujem.	
29   Slavite Gospodina, jer je dobar,
	        jer je vječna ljubav Njegova!

Psalmi